Cu câteva zile îninte de intrarea în vigoare a Legii-antifumat, un parlamentar a anunţat că vrea să amendeze legea, pe care o consideră una "stupidă". Deputatul Daniel Fenechiu va depune un proiect care va redefini mai clar “spaţiul public închis” şi care va permite constituirea cluburilor sau asociaţiilor de fumători.

Daniel Fenechiu a explicat că proiectul pe care îl va iniţia va permite constituirea de asociații sau cluburi de fumători, care să poată amenaja spații închise în care să fumeze, să bea cafea, ceai sau băuturi răcoritoare.

"Am inițiat și voi depune la Parlament un proiect de lege de modificare a legii pentru prevenirea și combaterea efectelor consumului de tutun. Am hotărât să abordăm cele două mari probleme ale legii antifumat: faptul că spațiul public închis este foarte prost definit și condițiile impuse de lege sunt foarte restrictive. Una dintre reglementări este să se permită constituirea de asociații sau cluburi de fumători, care să poată amenaja spații pentru fumat, în care să se poată fuma și desfășura activitățile care sunt asociate fumatului, respectiv să bei o cafea, un ceai, o băutură răcoritoare", a spus Fenechiu, citat de Agerpres.

Astfel, prin spaţiu public închis, potrivit proiectului pentru modicarea legii anti-fumat, iniţiat de Daniel Fenechiu, se înţelege „orice spaţiu accesbil publicului sau destinat utilizării colective, indiferent de forma de proprietate ori de dreptul de acces, care are acoperiş, plafon sau tavan şi care este încadrat de pereţi de jur împrejur, indiferent de natura acestora sau de caracterul temporar sau permanent".

Prin spaţiu închis la locul de muncă se înţelege „orice spaţiu care are acoperiş, plafon sau tavan şi care este încadrat de pereţi de jur împrejur, indiferent de natura acestora sau de caracterul temporar sau permanent, aflat într-un loc de muncă cum este definit în Legea securităţii şi sănătăţii în muncă nr. 319/2006, cu modificările ulterioare", potrivit sursei citate.

În opinia parlamentarului, legea antifumat, care va intra săptămâna aceasta în vigoare, "este o lege stupidă, o bătaie de joc la adresa oamenilor care gândesc", "o lege asemănătoare cu legea prohibiției din Statele Unite".

Etichete: anti-fumat, fenechiu, lege fumat